**Cu mâne zilele-ti adaogi**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu mâne zilele-ți adaogi,

Cu ieri vieața ta o scazi,

Și ai cu toate astea 'n față

De-apururi ziua cea de azi.

Când unul trece, altul vine

În astă lume a-l urma;

Precum când soarele apune,

El și răsare unde-va.

Se pare cum că alte valuri

Cobor mereu pe-același vad,

Se pare cum că-i altă toamnă,

Ci 'n veci aceleași frunze cad.

Naintea nopții noastre imblă

Crăiasa dulcii dimineți;

Chiar moartea însăși e-o părere

Și un visternic de vieți.

Din orice clipă trecătoare

Ãst adevăr îl înțeleg,

Că sprijină vecia 'ntreagă

Și 'nvârte universu 'ntreg.

De-aceea sboare anu-acesta

Și se cufunde în trecut,

Tu ai ș'acum comoara 'ntreagă

Ce 'n suflet pururi ai avut.

Cu mâne zilele-ți adaogi,

Cu ieri vieața ta o scazi,

Având cu toate astea 'n față

De-apurure ziua de azi.

Priveliștile sclipitoare,

Ce 'n repezi șiruri se diștern,

Repaosă nestrămutate

Sub raza gândului etern.